দীর্ঘ কয়েকদশক ধরেই বস্তার এবং দণ্ডকারণ্যে সক্রিয় মাওবাদীরা। সেই ‘জনযুদ্ধ’ এ রাজ্যে ছড়িয়ে দেওয়ার আহ্বান জানিয়ে পোস্টার পড়ল যাদবপুর এলাকায়। বিষয়টি নিয়ে খোঁজখবর করতে শুরু করেছে পুলিশ।
যাদবপুর এইট-বি মোড়, বিশ্ববিদ্যালয়ের চার নম্বর গেট-সহ বিভিন্ন এলাকায় সম্প্রতি ওই পোস্টার পড়েছে। লেখা রয়েছে— ‘ফ্যাসিবাদকে পরাস্ত করুন, জনপ্রতিরোধ গড়ে তুলুন। বাংলা বিহার পঞ্জাবে বস্তারের জনযুদ্ধ ছড়িয়ে দিন’। পোস্টারের নীচে প্রথমে লেখা ছিল, ২৭ অগস্ট, ২০১৭। পরে তার উপর আঠা দিয়ে মার্কস, এঙ্গেলস, লেনিন, মাও জে দংয়ের ছবি লাগানো হয়েছে।
স্থানীয় সূত্রের খবর, সম্প্রতি জনাপাঁচেক ব্যক্তি রাতে দ্রুত ওই পোস্টারগুলি লাগিয়ে যান। পোস্টারের নীচে লেখা রয়েছে ‘সিপিআইএমএল।’ সেখানেই তৈরি হয়েছে বিভ্রান্তি। সাধারণত সিপিআইএমএলের বিভিন্ন গোষ্ঠী নিজেদের নকশালপন্থী হিসাবে পরিচয় দিলেও বস্তার, দণ্ডকারণ্যের সিপিআই (মাওবাদী) দলের কার্যকলাপ সমর্থন করে প্রচার করে না। তাহলে কারা লাগালেন ওই পোস্টার? সূত্রের খবর, সম্প্রতি সর্বভারতীয় স্তরে রাজনৈতিক লাইন নিয়ে মাওবাদীদের মধ্যে বিতর্ক শুরু হয়েছে। তার ফলশ্রুতিতে দল ছেড়ে নতুন করে আন্দোলন শুরু করেছেন কয়েকজন নেতা। তাঁদের অনুগামীরাই যাদবপুরে ওই পোস্টার দিয়ে থাকতে পারেন বলে মনে করছেন পুলিশ আধিকারিকদের একাংশ।
রাজ্যের জঙ্গলমহলে মাওবাদী কার্যকলাপের সময় যাদবপুর, প্রেসিডেন্সি-সহ বেশ কিছু শিক্ষাপ্রতিষ্ঠানে পড়ুয়া এবং অধ্যাপকদের মধ্যে সংগঠন গড়ে তুলেছিলেন মাওবাদীরা। যাদবপুরের একাধিক পড়ুয়া মাওবাদী কার্যকলাপের সঙ্গে যুক্ত থাকার অভিযোগে গ্রেফতারও হয়েছিলেন। ফলে নতুন করে সেই যাদবপুরে বস্তারের ‘জনযুদ্ধে’র সমর্থনে পোস্টার পড়ায় চাঞ্চল্য সৃষ্টি হয়েছে। যাদবপুর থানার এক আধিকারিক বলেন, ‘‘আমরা পোস্টারটি দেখেছি। কারা ওই পোস্টার লাগিয়েছেন, সে বিষয়ে খোঁজখবর নিচ্ছি।’’